Document ID: 32004R2051

PADOMES REGULA (EK) Nr. 2051/2004
(2004. gada 25. oktobris),
ar kuru groza Regulu (EEK) Nr. 337/75, ar ko izveido Eiropas Profesionālās izglītības attīstības centru
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 308. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
ņemot vērā Eiropas Ekonomikas un sociālo lietu komitejas atzinumu (2),
ņemot vērā Reģionu Komitejas atzinumu,
tā kā:
(1)
Padomes 1975. gada 10. februāra Regula (EEK) Nr. 337/75, ar ko izveido Eiropas Profesionālās izglītības attīstības centru (3), ietver noteikumus par centra un jo īpaši tā administratīvās padomes organizāciju. Šie noteikumi ir vairākkārt grozīti pēc katras jaunu dalībvalstu pievienošanās reizes, kad administratīvajā padomē ir bijis jāuzņem jaunus locekļus.
(2)
2001. gadā veica Eiropas Profesionālās izglītības attīstības centra (še turpmāk - “Centrs”) ārējo novērtējumu. Komisijas atbildē un rīcības plānā, ko izstrādājusi administratīvā padome, pamatojoties uz šo atbildi, ir uzsvērts, ka ir jāpielāgo Regula (EEK) Nr. 337/75, lai saglabātu Centra un tā vadības struktūru efektivitāti un lietderību.
(3)
Eiropas Parlaments ir aicinājis Komisiju pārskatīt aģentūru padomju un valžu sastāvu un darba metodes un iesniegt attiecīgus priekšlikumus.
(4)
Eiropas Aģentūras drošībai un veselības aizsardzībai darbā, Centra un Eiropas Dzīves un darba apstākļu uzlabošanas fonda attiecīgās administratīvās padomes un valdes ir Komisijai iesniegušas kopīgu atzinumu par to turpmāko vadību un par to padomju un valžu turpmāko darbību.
(5)
Eiropas Aģentūras drošībai un veselības aizsardzībai darbā, Centra un Eiropas Dzīves un darba apstākļu uzlabošanas fonda trīspusēja pārvaldības sistēma, kurā ir valdību, darba devēju organizāciju un darba ņēmēju organizāciju pārstāvji, ir būtiski svarīga tam, lai šīs struktūras gūtu panākumus.
(6)
Sociālo partneru līdzdalība šo triju Kopienas struktūru pārvaldībā rada īpašu situāciju, kas no tiem prasa darboties atbilstīgi kopējiem noteikumiem.
(7)
Ir izrādījies būtiski, ka trīspusējā valdē ir trīs grupas, kuru locekļi pārstāv valdības, darba devējus un darba ņēmējus, un ka darba devēju un darba ņēmēju grupai izraugās koordinatoru. Šāda sistēma tādēļ būtu jāformalizē un jāattiecina arī uz valdību grupu.
(8)
Katras dalībvalsts trīspusējas pārstāvības saglabāšana nodrošina, ka visas galvenās ieinteresētās personas ir iesaistītas un ir ņemta vērā profesionālās izglītības jautājumiem raksturīgā sistēmu un pieeju daudzveidība.
(9)
Jāparedz Savienības turpmākās paplašināšanās praktiskās sekas Centram. Tā padomes sastāvs un darbība būtu jāpielāgo, lai ņemtu vērā jaunu dalībvalstu pievienošanos.
(10)
Jāstiprina administratīvās padomes reglamentā paredzētais birojs, lai nodrošinātu Centra darbības nepārtrauktību un lēmumu pieņemšanas efektivitāti. Birojam būtu jāturpina atspoguļot padomes trīspusējo struktūru.
(11)
Saskaņā ar Līguma 3. pantu Kopiena visās savās darbībās tiecas novērst nevienlīdzību un sekmēt vienlīdzību starp sievietēm un vīriešiem. Tādēļ būtu attiecīgi jāveicina vīriešu un sieviešu līdzsvarotu pārstāvību valdē un birojā.
(12)
Tādēļ būtu attiecīgi jāgroza Regula (EEK) Nr. 337/75.
(13)
Šīs regulas pieņemšanai Līgumā neparedz citas pilnvaras, kā vien tās, kas paredzētas 308. pantā,
IR PIEŅĒMUSI ŠO REGULU.
1. pants
Regulu (EEK) Nr. 337/75 groza šādi.
1)
Regulas 3. panta 2. punktu aizstāj ar šādu punktu:
“2) Pildot savus uzdevumus, Centrs izveido attiecīgus kontaktus, jo īpaši ar publiskām vai privātām, nacionālām vai starptautiskām specializētajām organizācijām, ar valsts iestādēm un izglītības iestādēm un ar darba ņēmēju un darba devēju organizācijām. Jo īpaši, Centrs nodrošina attiecīgu sadarbību ar Eiropas Izglītības fondu, neskarot savus mērķus.”.
2)
Regulas 4. pantu aizstāj ar šādu pantu:
“4. pants
1. Centrs ietver:
a)
valdi;
b)
biroju;
c)
direktoru.
2. Valde ietver:
a)
pa vienam valdības pārstāvim no katras dalībvalsts;
b)
pa vienam darba devēju organizāciju pārstāvim no katras dalībvalsts;
c)
pa vienam darba ņēmēju organizāciju pārstāvim no katras dalībvalsts;
d)
trīs Komisijas pārstāvjus.
Padome ieceļ locekļus, kas minēti 1. punkta a), b) un c) apakšpunktā, pamatojoties uz dalībvalstu, darba devēju organizāciju un darba ņēmēju organizāciju iesniegtajiem kandidātu sarakstiem.
Komisija ieceļ locekļus, kas to pārstāvēs.
Padome publicē valdes locekļu sarakstu Eiropas Savienības Oficiālajā Vēstnesī un Centra tīmekļa vietnē.
3. Valdes locekļu amata pilnvaru termiņš ir trīs gadi. Tos var iecelt amatā atkārtoti. Locekļu pilnvaru termiņam beidzoties vai viņiem atkāpjoties no amata, locekļi paliek amatā tik ilgi, kamēr viņus ieceļ amatā no jauna vai viņus aizstāj.
4. Valde ievēlē priekšsēdētāju un trīs priekšsēdētāja vietniekus no 5. punktā minētajām trijām grupām un no Komisijas uz divu gadu termiņu; tos var ievēlēt amatā atkārtoti.
5. Valdību, darba ņēmēju organizāciju un darba devēju organizāciju pārstāvji valdē veido attiecīgas grupas. Katra grupa izraugās koordinatoru. Darba ņēmēju un darba devēju grupu koordinatori ir savu attiecīgo organizāciju pārstāvji Eiropas līmenī un piedalās valdes sanāksmēs bez balsstiesībām.
6. Priekšsēdētājs sasauc valdi reizi gadā. Priekšsēdētājs sasauc papildu sanāksmes, ja to pieprasa vismaz viena trešdaļa valdes locekļu.
7. Valde pieņem lēmumus ar tās locekļu balsu absolūtu vairākumu.
8. Valde izveido biroju. Birojs ietver valdes priekšsēdētāju un tās trīs priekšsēdētāja vietniekus, vienu koordinatoru katrai no 5. punktā minētajām grupām un vēl vienu Komisijas dienestu pārstāvi.
9. Saskaņā ar savām pilnvarām dalībvalstis, 2. punktā minētās organizācijas, Padome, Komisija un valde cenšas nodrošināt vīriešu un sieviešu līdzsvarotu pārstāvību 2. punktā minētajās kandidatūrās un amatos, 4. punktā minētajās vēlēšanās un 8. punktā minētajos amatos.
10. Neskarot direktora pienākumus, kā izklāstīts 7. un 8. pantā, birojs saskaņā ar valdes deleģējumu uzrauga valdes lēmumu īstenošanu un veic visus pasākumus, kas vajadzīgi, lai nodrošinātu Centra vadību valdes sanāksmju starplaikā, izņemot 6. panta 1. punktā, 8. panta 1. punktā un 11. panta 1. punktā minētos pasākumus.
11. Valde apstiprina biroja gada sanāksmju grafiku. Priekšsēdētājs sasauc biroja papildu sanāksmes pēc tā locekļu lūguma.
12. Birojs lēmumus pieņem vienprātīgi. Ja nevar panākt vienprātību, birojs jautājumu nodod valdei, lai tā to izlemj.”.
3)
Regulas 7. panta 1. un 2. punktu aizstāj ar šādiem punktiem:
“1. Direktors ir atbildīgs par Centra vadību un īsteno valdes un biroja lēmumus. Viņš ir Centra likumīgais pārstāvis.
2. Viņš sagatavo un organizē valdes un biroja darbu un nodrošina sekretariātu to sanāksmēm.”.
4)
Regulas 8. panta 1. punktu aizstāj ar šādu punktu:
“1. Pamatojoties uz direktora iesniegtu projektu, valde ar Komisijas dienestu piekrišanu apstiprina vidējā termiņa prioritātes un ikgadējo darba programmu. Programmā ņem vērā prioritārās vajadzības, ko norādījušas Kopienas iestādes.”.
5)
Visos regulas pantos terminus “administratīvā padome” un “administratīvā valde” aizstāj ar terminu “valde”.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2004. gada 25. oktobrī

Labels: 15